Hallitus haluaa kirkastaa työvoimahallinnon kuten TE-keskusten roolia ja tehtävää. Työvoimatoimistojen virkailijoille harkitaan muun muassa kannustinpalkkioita, jos ihmisille todella löytyy työpaikkoja.

Te-toiminnan avaintehtäväksi nostetaan nyt työllistyminen ja työllistäminen. Työministeri Jari Lindström (ps.) myönsi tiedotustilaisuudessa perjantaina, että tällaisen tehtävätarkistuksen tarve saattaa kuulostaa hivenen erikoiselta. Lindström arvioi monen kysyvän, eikö työ- ja elinkeinopalveluissa nykyisin pyritä työllistämiseen.

– No, kyllä toki, näin on, mutta kyllä siellä on paljon petrattavaa. Tämä ei ole mikään syytös TE-hallinnon ihmisiä kohtaan, vaan tehokkaammaksi sitä pitää saada. Julkisen työnvälityksen ja näiden yritysten vuoropuhelun pitää vahvistua, Lindström sanoi.

Työ- ja elinkeinoministeriön ministerikaksikko esitteli tänään hallituksen kärkihankkeita omalta osaltaan. Näistä yksi on juuri ”työvoimahallinnon uudistaminen työllistymistä tukevaksi”.

– TE-toiminnassa kirkastetaan tehtäväksi työllistyminen, ministeri Lindström sanoi Uudelle Suomelle tiedotustilaisuudessa.

Mitä sille käytännössä tehdään?

– Hallitusohjelmassa on muun muassa maininta siitä, pitäisikö TE-toimiston ihmisille miettiä kannustinpalkkiota siitä, jos saa ihmisiä töihin. Sitä voisi pohtia, Lindström vastaa Uudelle Suomelle.

Hallitusohjelmassa todetaankin seuraavasti: ”Työvoimahallinnossa otetaan käyttöön tulokseen perustuvia johtamis- ja palkkausjärjestelmiä, joiden mittaristona toimii muun muassa vakinaisten työsuhteiden solmimisen määrä”. Tätä siis nyt Lindströmin mukaan harkitaan toteutettavaksi käytännössä.

Työministeriön kärkihankkeisiin kuuluu myös työn vastaanottamista estävien kannustinloukkujen purkaminen ja rakenteellisen työttömyyden alentaminen. Tähän linkittyy myös sopeutus- ja säästötoimiin lukeutuva ansiosidonnaisen työttömyysturvan merkittävä leikkaus. Nykyisin jopa 500-päiväisen ansiosidonnaisen työttömyysturvan leikkauksen toteutustapa on vielä epäselvä.

– Vaihtoehdot ovat, että kestoon tai tasoon tulee muutoksia, Lindström sanoi Uudelle Suomelle.

Työttömyysturvauudistuksen linjausten on määrä olla valmiita jo lokakuussa. Myös vuorotteluvapaata tullaan heikentämään.

– Vuorotteluvapaasta ollaan mietitty, että luovutaanko kokonaan vai tulee heikennyksiä. Todennäköisesti mennään siihen suuntaan, että tähän vaikuttaa se, miten monta vuotta on ollut työelämässä. Siihen on todennäköisesti tulossa tiukennuksia, Lindström sanoi.